Adadin mamata ya kai 18 a ruftawar ginin Lagos - Afrika - RFI
Adadin mamata ya kai 18 a ruftawar ginin Lagos
Daga Abdoulkarim Ibrahim wanda aka wallafa 14-03-2019 Wanda aka canza zuwa 14-03-2019 A 09:17
Ayyukan agaji sakamakon ruftawar wani gini a birnin Lagos, 2019-03-13 RFI / Ahmed Abba
Alkaluma na baya-bayan nan na nuni da cewa adadin mutanen da suka rasa rayukansu ya 18 sakamakon ruftawar wani gini mai hawa 4 a birnin Legas da ke kudun maso yammacin Najeriya, yayin da wasu akalla 41 suka samu raunuka.
Kwamishinan lafiya na jihar Legas Jide Idris shi ne ya sanar da wadannan alkalumma, inda ya tabbatar da cewa an ci gaba da aikin ceto har zuwa cikin daren larabar da ta gabata.
Wakilin sashen hausa na RFI da ya ziyarci inda lamarin ya faru, ya tarar da jami’an hukumar agajin gaggauwa da kuma na kwana-kwana na gudanar da aikin ceto, yayin da ake ya tabbatar da cewa ana jin karar mutane a karkashin tarkacen ginin amma ba tare da an samu damar gare su ba.
Wasu majiyoyi sun tabbatar da cewa asalin ginin hawa uku ne, kafin daga bisani mamallakinsa ya yanke shawarar dora wani gini a kansa, yayin da mahukunta a Legas ke cewa tuni aka bayar da umurnin rusa ginin amma ba tare da an aiwatar da umarnin ba.
Faduwar gidaje a Legas ya zama ruwan dare a Najeriya, inda a watan satumbar 2014, ginin coci mallakin TB Joshua ya rufta tare da hallaka mutane 116 cikin har da ‘yan asalin kasar Afirka ta Kudu 84.
A watan disambar 2016 kuwa, akalla mutane 60 ne suka rasa rayukansu sakamakon ruftawar wani coci a Uyo da ke jihar Akwa Ibom.
Hawa na uku na wannan gini da ya rufta na kunshe ne da wata makarantar firamire da kuma sashen renon yara, yayin da aka samu faruwar ruftawar gidaje a sassa da dama na kasar ciki har da birnin Abuja.
Ana fargabar mutuwar kananan yara …
Ana fargabar mutuwar tarin jama'a …
Jami'an tsaro sun gano haramtaccen …